Bemutatkozott a Honda NSX-alapú versenyautója
Készült: 2010. január 23. szombat, 09:56
Megjelent: 2010. január 23. szombat, 09:56
Hivatalosan is leleplezték a Honda HSV-010 GT versenyautót, amely az NSX utódjának alapjaira épült.
Unalomig ismételgetett tény már, hogy anyagi okok miatt a Honda úgy döntött, nem készíti el az NSX utódját. Már elkezdődött a fejlesztés, mire megszületett a határozat, így a japánok érthetően nem akarták kukába dobni teljes addigi munkájukat.
Ha már utcai autóba nem kellett a padlólemez, versenyautót építettek rá, a HSV-010 GT-ről hétfőn hozták nyilvánosságra a hivatalos fotókat. A GT500 kategóriában versenyez majd az újdonság, az NSX-be tervezett V10-es motor helyett V8-assal.
Több mint 500 lóerőt ad le a 3,4 literes, normál feltöltésű blokk, legnagyobb nyomatéka 392 Nm. Megmaradt az NSX-hez tervezett frontmotoros, hátsókerék-hajtású konstrukció, a versenyautó súlya valamivel több mint 1100 kilogramm. Előre és hátra is kettős keresztlengőkaros felfüggesztések kerültek.